Det er forskelligt fra person til person, hvilke symptomer man får af sin PTSD. Nogle udvikler såkaldte genoplevelsesfænomener, hvor traumet genopleves visuelt og sansemæssigt som flashback eller mareridt på en ufrivillig, tvangspræget måde. Andre udvikler en undgåelsesadfærd, hvor man permanent undgår alle former for indtryk som kan trigge de traumerelaterede følelser.